钦定古今图书集成/明伦汇编/官常典/第510卷 > 林广
## 钦定古今图书集成/明伦汇编/官常典/第510卷 > 林广

按《宋史》本传：“广，莱州人。以捧日军卒为行门，授内殿
崇班。从环庆蔡挺麾下李谅祚寇大顺城，广射中之。
李信贬于荔原，广引兵西入，破十二盘，攻白豹、金汤，
皆先登。夜过洛河，夏人来袭，广扬声选彊弩列岸侧，
实卷甲疾趋，夏人疑，不敢渡。尝护中使临边，将及乌
鸡川，遽率众巡山行，道遇熟羌，以险告，广不答。夏人”
果伏兵于川，计不行而去，告者乃谍也。夏人围桑远
城，广止守，戒士卒“即有变毋得轻动。”火夜起积薪中，
众屯守自若。明日，敌至马平川，大持攻具来，广被甲
启他门，鼓而出，若将夺其马。敌舍城救马，广复入。益
修守备，夜募死士斫其营，夏人数失利，始引退。累迁
礼宾使。韩绛奏为本道将。庆兵据北城叛，广在南城，
望其众进退不一，曰：“是不举军乱也。”挺身缒城，出其
后，谕以逆顺，皆投兵听命，出者才三百人。广语馀众
曰：“乱者去矣，汝辈事我久，能听命，不唯得活，仍有功。”
得百馀人，激厉要束，使反攻城下兵禽戮皆尽，遂平
北城。出追乱者至石门山，与之遇，谕之不肯降，纵兵
尾击。敌知不得免，始请命。广曰：“不从吾言，今窘而就
死，非降也。”悉斩之。迁本路都监。诏入对，神宗奖金汤、
石门之功，慰赐甚厚。将使开熙河，辞以不习洮、陇事，
乃迁钤辖使。还徙鄜延，攻踏白城，功最，迁皇城使。进讨洮、羌，加带御器械、环庆副都总管。安南用师，诣阙
请行，帝曰：“南方卑湿，知卿病足，西边方开拓，宜复归。”
擢龙、神卫四厢都指挥使、英州刺史。边臣或言往者
刘平因救邻道战没，今宜罢援兵。广曰：“此乃制贼长
计也。使贼悉力寇一路而他道不救，虽古名将，亦无
能为已。平之所以败，非出援罪。”乃止。再转步军都虞
候。韩存宝讨泸蛮，乞弟逗挠不进，诏广代之。广至，阅
兵合将，蒐人材勇怯三分之，日夕肄习，间椎牛享犒，
士心皆奋。遣使开晓乞弟，仍索所亡卒。乞弟归卒七
人，奏书降而身不至，乃决策深入，陈师泸水，率将吏
东乡再拜誓之曰：“朝廷以存宝用兵亡状，使我代之，
要以必禽渠魁。今孤军远略，久驻贼境，退则为戮，冒
死一战，胜负未可知。纵死犹有赏，愈于退而死也。与
汝等戮力而进，可乎？”众皆踊跃。广挟所得渠帅及质
子在军，而令以次酋护饷，以是入箐道而无钞略之
患。师行有二途：从纳溪抵江门，近而险；从宁远抵乐
共坝，远而平。蛮意官军必出江门，盛兵阻隘，而师趋
乐共，蛮不能支，皆遁去。广分兵绕帽溪，掩江门后，破
其险，水陆皆通。行益前进，每战必捷。次落婆，远乞弟
遣叔父阿汝约降，求退舍，又约不解甲。广策其有异，
除阜为坛，距中军五十步，且设伏。明日，乞弟拥千人
出降，匿弩士毡裘，犹豫不前，谢恩。广发伏击之，蛮奔
溃，斩阿汝及大酋二十八人。乞弟以所乘马授弟阿
字，大将王光祖追斩之，军中争其尸，乞弟得随江桥
下脱走，得其种落三万。进次归徕州，穷探巢穴，发故
酋甫望个恕冢，天寒，士多堕指，而乞弟竟不可得。监
军先受密诏，听引兵还，遂班师。拜卫州防御使、马军
都虞候。西兵未解，上疏来面陈方略。及入见，言“韩存
宝虽有罪功，亦多以今日朝廷待诸将，存宝不至死。”
广还部，至阌乡，疽发断颈卒，年四十八。广为人有风
义，轻财好施，学通《左氏春秋》，临事持重，长于料敌。以
智损益《八阵图》，又撰约束百馀条列上，边地颇推行
之。其名闻于西夏。秉常母梁氏将内侮，论中国将帅
独畏广，闻其南征，乃举兵。然在泸以敕书招蛮，既降
而杀之，此其短也。遄被恶疾死，或以为杀降之报云。